रेलवे: ट्रेड यूनियन की मान्यता चुनाव की सरगर्मियां बढ़ी, पमरे में 55 हजार कर्मचारी करेंगे मतदान news in hindi
प्रेषित समय :18:12:56 PM / Mon, Jul 22nd, 2019
पलपल संवाददाता, जबलपुर. रेलवे में ट्रेड यूनियन की मान्यता के चुनाव की उलटी गिनती शुरू हो गई है. पूरे देश में लगभग साढ़े 13 लाख कर्मचारी अपनी मनपसंद यूनियन को चुनने के लिए आगामी 28 व 29 अगस्त को मतदान करेंगे. पश्चिम मध्य रेलवे में जबलपुर, भोपाल और कोटा रेल मंडलों के अलावा भोपाल व कोटा वर्कशॉप के लगभग 55 हजार कर्मचारी वोट डालेंगे. मतदान की तारीख घोषित होते ही रेलवे के श्रमिक संगठनों ने अपनी तैयारियां तेज कर दी है.
रेलवे में ट्रेड यूनियनों की मान्यता के लिए तृतीय बार होने जा रही सीक्रेट बैलेट का शंखनाद हो चुका है. रेल ट्रेड यूनियनों की मान्यता के लिए रेल कर्मचारियों के बीच ही गुप्त मतदान (सीक्रेट बैलेट) अगले माह 28 व 29 अगस्त को कराया जाएगा. इसके लिए जहां रेल ट्रेड यूनियनों की ओर से व्यापक तैयारियां की जा रही हैं, वहीं रेलवे प्रशासन की ओर से चुनावी तैयारियों पर काम शुरू किया गया है.
2008 में पहली बार हुआ था सीक्रेट बैलेट से चुनाव
पहली बार रेलवे में कर्मचारियों संगठनों की मान्यता के लिए 2008 में चुनाव कराया गया था. चुनाव में 35 फीसद वोट हासिल करने वाले ट्रेड यूनियनों को ही मान्यता देने का नियम रेलवे प्रशासन द्वारा बनाया गया था. 2008 व 2013 में हुए चुनाव में 35 फीसद से ज्यादा वोट हासिल कर पश्चिम मध्य रेलवे में वेस्ट सेट्रल रेलवे एम्पलाइज यूनियन व पमरे मजदूर संघ ने मान्यता हासिल की थी, इस चुनाव में लगातार डबलूसीआरईयू सर्वाधिक मत लेकर नंबर वन का तमगा हासिल करता रहा है. इस बार भी रेलवे प्रशासन की ओर से रेल ट्रेड यूनियन मान्यता के लिए 35 फीसद वोट हासिल करने के नियम को ही सामने रखा गया है. लिहाजा चुनाव में जीत के लिए सभी ट्रेड यूनियनें पूरी शक्ति के साथ मैदान में उतर रही है.
ईसीसी सोसायटी चुनाव से उत्साहित है डबलूसीआरईयू
पिछले माह जून में पमरे के जबलपुर व भोपाल मंडल में रेलवे की क्रेडिट सोसायटी चुनाव में डबलूसीआरईयू को जिस प्रकार जबर्दस्त सफलता हासिल हुई है, उससे यूनियन उत्साहित है और उसे पूरी उम्मीद है कि जिस प्रकार का कार्य उसने कर्मचारियों के बीच लगातार रहकर किया है, उससे इस बार भी वह मान्यता के चुनाव में सर्वाधिक मत प्राप्त करेगी.